b'\n_START_ARTICLE_\nAnja Harteros\n_START_PARAGRAPH_\nAnja Harteros (s. 23. hein\xc3\xa4kuuta 1972 Bergneustadt) on saksalainen oopperalaulaja, \xc3\xa4\xc3\xa4nialaltaan sopraano.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nHarteros syntyi kreikkalaiselle is\xc3\xa4lle ja saksalaiselle \xc3\xa4idille, ja h\xc3\xa4nell\xc3\xa4 on kaksi sisarusta, Alexia ja Georgios. Lapsuudessaan Anja Harteros sai vanhemmiltaan kannustusta kohti uraa taidemusiikin ja laulamisen parissa. H\xc3\xa4nen musiikinopettajansa W\xc3\xbcllenweber-lukiossa Bergneustadtissa, August Wilhelm Welp, panikin merkille h\xc3\xa4nen poikkeuksellisen lahjakkuutensa ja suositteli ammattimaisia lauluopintoja h\xc3\xa4nelle. 14-vuotiaana Harteros aloitti laulamisen opiskelun Astrid Huber-Aulmannin johdolla Gummersbachissa.  _NEWLINE_Vuonna 1990 Harteros siirtyi Wolfgang Kastorpin opetukseen K\xc3\xb6lnin oopperaan. Kastorp my\xc3\xb6s s\xc3\xa4esti h\xc3\xa4nt\xc3\xa4 konserttisarjassa. Valmistuttuaan lukiosta vuonna 1991 Harteros jatkoi laulamisen opiskelemista K\xc3\xb6lnin musiikkikorkeakoulussa opettajanaan Liselotte Hammes. My\xc3\xb6s Huber-Aulmann opetti h\xc3\xa4nt\xc3\xa4 aina vuoden 1996 alkupuolelle asti; Harteros kiersikin Huber-Aulmannin kanssa konsertoimassa vuosina 1993 ja 1994 Ven\xc3\xa4j\xc3\xa4ll\xc3\xa4 ja Yhdysvalloissa. Ennen valmistumistaan Harteros sai vakituisen kiinnityksen Gelsenkirchenin ja Wuppertalin Schillertheaterin musiikkiryhm\xc3\xa4\xc3\xa4n. Valmistuttuaan vuonna 1996 Harteros sai vakituisen ty\xc3\xb6paikan oopperasta Bonnista. _NEWLINE_Kes\xc3\xa4ll\xc3\xa4 1999 Harteros voitti BBC Cardiff Singer of the World -kilpailun ensimm\xc3\xa4isen\xc3\xa4 t\xc3\xa4m\xc3\xa4n saavuttaneena saksalaisena henkil\xc3\xb6n\xc3\xa4. T\xc3\xa4m\xc3\xa4 oli h\xc3\xa4nen urallaan suuri l\xc3\xa4pimurto. _NEWLINE_Sittemmin Harteros on esiintynyt merkitt\xc3\xa4viss\xc3\xa4 oopperataloissa eri maanosissa. H\xc3\xa4nen ohjelmistoonsa on kuulunut muun muassa Wolfgang Amadeus Mozartin, Giuseppe Verdin, Richard Wagnerin ja Giacomo Puccinin oopperoiden rooleja. Lis\xc3\xa4ksi h\xc3\xa4n on esiintynyt kansainv\xc3\xa4lisesti resitalistina.'